
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  29 ianuarie  2007               

Pl-x  938 /2006                      


A V I Z

asupra propunerii legislative pentru modificarea şi completarea Legii administraţiei publice locale nr. 215/2001 cu modificările şi completările ulterioare
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă  pentru modificarea şi completarea Legii administraţiei publice locale nr. 215/2001 cu modificările şi completările ulterioare,  trimisă cu adresa nr. Pl-x  938 din 11 decembrie 2006  şi înregistrată cu nr. 1479 din 12 decembrie 2006.
Consiliul Legislativ,  prin avizul nr.1493 din 06.11.2006, a avizat favorabil, cu unele observaţii şi propuneri,  propunerea legislativă.

Guvernul, în punctul de vedere transmis cu adresa nr. 3581 din 24.11.2006, nu susţine adoptarea acestei iniţiative legislative.
În conformitate cu dispoziţiile art.75 alin.(1) din Constituţia României, republicată şi ale art. 92 alin. (8) pct.2 lit.e) din Regulamentul Camerei Deputaţilor, republicat, Camera Deputaţilor este prima Cameră sesizată.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus, în şedinţa din 29 ianuarie 2007.

 Membrii comisiei au examinat propunerea legislativă supusă avizării, expunerea de motive, punctul de vedere al Guvernului trimis cu adresa nr.3581 din 24.11.2006 prin care nu susţine adoptarea acestei iniţiative legislative şi avizul favorabil al Consiliului Legislativ nr.1493 din 06.11.2006.

Propunerea legislativă are ca obiect modificarea Legii administraţiei publice locale nr. 215/2001, în sensul acordării unor sporuri, primarilor, viceprimarilor, precum şi preşedinţilor şi vicepreşedinţilor consiliilor judeţene, pe lângă indemnizaţia lunară la care au dreptul.

Propunerea vine în contradicţie cu prevederile Legii nr. 154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoanele care ocupă funcţii de demnitate publică, conform cărora aceste persoane au dreptul, pentru activitatea desfăşurată, la o indemnizaţie care este unica formă de remunerare a activităţii corespunzătoare funcţiei. Prevederi similare, cu referire expresă la funcţiile de demnitate din administraţia publică locală, se regăsesc în Ordonanţa de urgenţă nr.108/2005, precum şi în Legea nr.286/2006 pentru modificarea şi completarea Legii administraţiei publice locale nr.215/2001.
Acordarea de sporuri, pe lângă indemnizaţie, acestor categorii de funcţii de demnitate publică, ar creea discriminări faţă de celelalte funcţii de demnitate publică.

 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea  negativă   a  propunerii legislative.
 În raport de obiectul şi conţinutul reglementării,  propunerea legislativă  pentru modificarea şi completarea Legii administraţiei publice locale nr. 215/2001 cu modificările şi completările ulterioare, face parte din categoria legilor organice, fiind incidente dispoziţiile art.73 alin. (3) lit. o) din Constituţia României, republicată.
                            PREŞEDINTE,                               SECRETAR,

                            Sergiu ANDON                              George BĂEŞU

      Consilier,
       Cecilia Păduroiu

